**“กอช. จัดโปรโมชันฉลองใหญ่ สมาชิกทะลุหลักล้าน เกินคาดครึ่งปี**

**มอบสิทธิประโยชน์ 4 ต่อ”**

***กองทุนการออมแห่งชาติ หรือ กอช. ปลื้มสมาชิกทะลุหลักล้าน จัดโปรโมชันฉลองใหญ่มอบความสุขให้สมาชิก เมื่อออมเงิน 50 – 13,200 บาทต่อปี พิเศษรับสิทธิประโยชน์ 4 ต่อ พร้อมขอบคุณหน่วยงานทุกภาคส่วน และกระทรวงมหาดไทยที่ร่วมสนับสนุนกิจกรรมส่งเสริมวินัยการออมกับ กอช. ในระดับพื้นที่ ที่ให้คนไทยมีเงินออมไว้ใช้ในยามเกษียณมากขึ้น***

**นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ หรือ กอช. เปิดเผยว่า** กอช. มีความยินดีที่จำนวนสมาชิก กอช. ทะลุหลักล้าน เกินคาดครึ่งปีแรก ขอขอบคุณหน่วยงานทุกภาคส่วน และกระทรวงมหาดไทยที่ร่วมสนับสนุนกิจกรรมส่งเสริมวินัยการออมกับ กอช. พร้อมจัดโปรโมชันฉลองใหญ่มอบความสุขให้สมาชิก เมื่อส่งเงินออมแค่ 50 – 13,200 บาท/ปี พิเศษรับสิทธิประโยชน์ 4 ต่อ ในการเป็นสมาชิก กอช. เพื่อสร้างความมั่นคงทางการเงินในชีวิต

**ต่อที่ 1** ได้รับเงินสมทบในแต่ละปีตามช่วงอายุของสมาชิก

* ช่วงอายุ **15 - 30** **ปี** รัฐสมทบให้ **50%** ของเงินออมแต่ละครั้ง

โดยรวมกันทั้งปีไม่เกิน **600 บาท** (คิดเป็นดอกเบี้ยเงินฝากประจำ **4%\***)

* ช่วงอายุ **>30 – 50 ปี** รัฐสมทบให้ **80%** ของเงินออมแต่ละครั้ง

โดยรวมกันทั้งปีไม่เกิน **960 บาท** (คิดเป็นดอกเบี้ยเงินฝากประจำ **7%\***)

* ช่วงอายุ **>50 – 60 ปี** รัฐสมทบให้ **100%** ของเงินออมแต่ละครั้ง

โดยรวมกันทั้งปีไม่เกิน **1,200 บาท** (คิดเป็นดอกเบี้ยเงินฝากประจำ **9%\***)

(**\***เงินสมทบจากรัฐบาลคิดเป็นดอกเบี้ยเงินฝากประจำ 12 เดือนโดยประมาณ)

ต่อที่ 2 ผลประโยชน์ของเงินสะสม และเงินสมทบที่นำไปลงทุน

ต่อที่ 3 ลดหย่อนภาษีได้เต็มจำนวนเงินออมสะสม

**ต่อที่ 4** สิทธิประโยชน์ส่วนลดสำหรับที่อยู่อาศัยในโครงการของการเคหะแห่งชาติ

ในอัตราร้อยละ 5 ของค่าเช่า/เช่าซื้อตามสัญญารายเดือน

ทั้งนี้ กอช. ขอขอบคุณกระทรวงมหาดไทย และหน่วยงานทุกภาคส่วน ที่ร่วมกันสนับสนุนให้คนไทยมีเงินออมไว้ใช้หลังอายุ 60 ปี เป็นรายเดือน และขอความร่วมมือทุกหน่วยงานให้สนับสนุนการออมต่อไป เพื่อให้คนไทยได้รับสิทธิสวัสดิการเงินออมกับ กอช. เพียงมีอายุ 15 – 60 ปี อาทิ นักเรียน นิสิตและนักศึกษา พ่อค้าแม่ค้า ชาวไร่ชาวนา ผู้ขับรถรับจ้างทั่วไป ผู้ประกอบอาชีพอิสระ เป็นต้น โดยไม่เป็นผู้ประกันตนตามมาตรา 33, มาตรา 39, มาตรา 40 ทางเลือก 2, มาตรา 40 ทางเลือก 3, ไม่เป็นสมาชิกกองทุนบำเหน็จบำนาญข้าราชการ (กบข.) และไม่เป็นสมาชิกกองทุนสำรองเลี้ยงชีพ

นอกจากนี้ กอช. ยังมีช่องทางอำนวยความสะดวกให้กับสมาชิกและผู้ที่สนใจ สามารถดาวน์โหลดแอปพลิเคชัน **“กอช”** เพื่อสมัครสมาชิก ดูข้อมูลบัญชีเงินออม และใช้ตรวจสอบสิทธิการสมัครสมาชิกได้ทั้งระบบ IOS และ Android หรือที่ www.nsf.or.th หรือที่ธนาคารของรัฐบาลทั้ง 4 แห่ง ได้แก่ ธนาคาร ธ.ก.ส. ธอส. ธนาคารออมสิน และธนาคารกรุงไทยทุกสาขา เคาน์เตอร์เซอร์วิส เทสโก้โลตัส ตู้บุญเติม ทั่วประเทศ รวมทั้งสำนักงานคลังจังหวัด สถาบันการเงินชุมชน และเครือข่ายรับสมัครทั่วประเทศ สอบถามข้อมูลเพิ่มเติมได้ที่สายด่วนเงินออม โทร. 02-049-9000**”**